CELEX: 32021D2197
Language: sk
Date: 2021-12-13 00:00:00
Title: Rozhodnutie Rady (SZBP) 2021/2197 z 13. decembra 2021, ktorým sa mení rozhodnutie (SZBP) 2020/1999 o reštriktívnych opatreniach proti závažnému porušovaniu a zneužívaniu ľudských práv

13.12.2021   
               
               
                  SK
               
               
                  Úradný vestník Európskej únie
               
               
                  LI 445/17
               
            
         ROZHODNUTIE RADY (SZBP) 2021/2197
         z 13. decembra 2021,
         ktorým sa mení rozhodnutie (SZBP) 2020/1999 o reštriktívnych opatreniach proti závažnému porušovaniu a zneužívaniu ľudských práv
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na rozhodnutie Rady (SZBP) 2020/1999 zo 7. decembra 2020 o reštriktívnych opatreniach proti závažnému porušovaniu a zneužívaniu ľudských práv (1), a najmä na jeho článok 5 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 7. decembra 2020 prijala rozhodnutie (SZBP) 2020/1999.
                  
               
                     (2)
                  
                  
                     Únia a jej členské štáty 8. decembra 2020 vo vyhlásení vysokého predstaviteľa v mene Európskej únie o globálnom sankčnom režime EÚ v oblasti ľudských práv opätovne potvrdili svoje pevné odhodlanie presadzovať a chrániť ľudské práva na celom svete. Globálny sankčný režim EÚ v oblasti ľudských práv zdôrazňuje odhodlanie Únie posilniť svoju úlohu pri riešení závažného porušovania ľudských práv na celom svete. Účinné uplatňovanie ľudských práv všetkými ľuďmi je strategickým cieľom Únie. Rešpektovanie ľudskej dôstojnosti, slobody, demokracie, rovnosti, právneho štátu a dodržiavanie ľudských práv sú základnými hodnotami Únie a jej spoločnej zahraničnej a bezpečnostnej politiky.
                  
               
                     (3)
                  
                  
                     Rada 2. marca 2021 prijala rozhodnutie (SZBP) 2021/372 (2), ktorým sa označili štyri fyzické osoby s ruskou štátnou príslušnosťou, ktoré sa podieľali na závažnom porušovaní ľudských práv v Rusku vrátane svojvoľného zatýkania a zadržiavania, ako aj rozsiahleho a systematického potláčania slobody pokojného zhromažďovania a združovania a slobody presvedčenia a prejavu.
                  
               
                     (4)
                  
                  
                     Rada 22. marca 2021 prijala rozhodnutie (SZBP) 2021/481 (3), v ktorom označila 11 osôb a štyri subjekty zapojené do závažného porušovania ľudských práv v Číne, Kórejskej ľudovodemokratickej republike (KĽDR), Líbyi, Eritrei, Južnom Sudáne a Rusku vrátane mučenia, mimosúdnych popráv, nedobrovoľných zmiznutí alebo systematického využívania nútenej práce.
                  
               
                     (5)
                  
                  
                     Únia je naďalej hlboko znepokojená závažným porušovaním a zneužívaním ľudských práv v rôznych častiach sveta, ako je mučenie a iné kruté, neľudské alebo ponižujúce zaobchádzanie alebo trestanie, mimosúdne popravy, popravy bez riadneho konania alebo svojvoľné popravy a zabíjanie, ktorého sa Wagnerova skupina, súkromný vojenský subjekt bez právnej subjektivity pochádzajúci z Ruska, dopúšťa na Ukrajine, v Sýrii, Líbyi, Stredoafrickej republike, Sudáne a Mozambiku.
                  
               
                     (6)
                  
                  
                     Vzhľadom na medzinárodný rozmer a závažnosť činností Wagnerovej skupiny, ako aj na jej destabilizačný vplyv v týchto krajinách sa Únia domnieva, že činnosť Wagnerovej skupiny oslabuje ciele spoločnej zahraničnej a bezpečnostnej politiky stanovené v článku 21 Zmluvy o EÚ, najmä cieľ upevňovať a podporovať demokraciu, právny štát, ľudské práva a zásady medzinárodného práva v súlade s článkom 21 ods. 2 písm. b) Zmluvy o EÚ.
                  
               
                     (7)
                  
                  
                     V tejto súvislosti by sa na zoznam fyzických a právnických osôb, subjektov a orgánov, na ktoré sa vzťahujú reštriktívne opatrenia v prílohe k rozhodnutiu (SZBP) 2020/1999, mali zaradiť tri osoby a jeden subjekt.
                  
               
                     (8)
                  
                  
                     Príloha k rozhodnutiu (SZBP) 2020/1999 by sa preto mala zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Príloha k rozhodnutiu (SZBP) 2020/1999 sa mení tak, ako je uvedené v prílohe k tomuto rozhodnutiu.
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 13. decembra 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 410 I, 7.12.2020, s. 13.
         
            (2)  Rozhodnutie Rady (SZBP) 2021/372 z 2. marca 2021, ktorým sa mení rozhodnutie (SZBP) 2020/1999 o reštriktívnych opatreniach proti závažnému porušovaniu a zneužívaniu ľudských práv (Ú. v. EÚ L 71 I, 2.3.2021, s. 6).
         
            (3)  Rozhodnutie Rady (SZBP) 2021/481 z 22. marca 2021, ktorým sa mení rozhodnutie (SZBP) 2020/1999 o reštriktívnych opatreniach proti závažnému porušovaniu a zneužívaniu ľudských práv (Ú. v. EÚ L 99 I, 22.3.2021, s. 25).
      
      
         
            PRÍLOHA
            
               1.   
               Do zoznamu fyzických osôb uvedeného v časti A („Fyzické osoby“) v prílohe k rozhodnutiu (SZBP) 2020/1999 sa dopĺňajú tieto záznamy:
               
                            
                        
                        
                           Meno a priezvisko
                           (Prepis do latinského písma)
                        
                        
                           Meno a priezvisko
                        
                        
                           Identifikačné údaje
                        
                        
                           Odôvodnenie zaradenia na zoznam
                        
                        
                           Dátum zaradenia na zoznam
                        
                     
                           „16.
                        
                        
                           Dimitriy (Dimitry, Dmitri, Dmitry) Valerievich UTKIN
                        
                        
                           Дмитрий Валерьевич Уткин
                           (v ruštine)
                        
                        
                           Funkcia(-e): zakladateľ a veliteľ Wagnerovej skupiny;
                           Hodnosť: podplukovník (rezerva)
                           Volací znak: Vagner, Wagner
                           Identifikačné číslo v rámci Wagnerovej skupiny: M-0209
                           Dátum narodenia: 1. 6. 1970 alebo 11. 6. 1970
                           Miesto narodenia: Asbest, Sverdlovská oblasť, bývalá Ruská SSR (v súčasnosti Ruská federácia)
                           Štátna príslušnosť: ruská
                           Adresa: Pskov, Ruská federácia
                           Pohlavie: muž
                        
                        
                           Dmitrij Utkin, bývalý dôstojník ruskej vojenskej spravodajskej služby, je zakladateľom Wagnerovej skupiny a zodpovedá za koordináciu a plánovanie operácií nasadzovania žoldnierov Wagnerovej skupiny v rôznych krajinách.
                           Z titulu svojej veliteľskej funkcie v rámci Wagnerovej skupiny je zodpovedný za závažné porušovanie ľudských práv, ktorého sa táto skupina dopúšťa a ktoré zahŕňa mučenie a mimosúdne popravy, popravy bez riadneho konania alebo svojvoľné popravy a zabíjanie.
                           To zahŕňa umučenie sýrskeho dezertéra na smrť zo strany štyroch členov Wagnerovej skupiny v júni 2017 v provincii Homs v Sýrii. Podľa bývalého člena Wagnerovej skupiny Dmitrij Utkin osobne nariadil umučenie dezertéra na smrť, ako aj nafilmovanie tohto skutku.
                        
                        
                           13. 12. 2021
                        
                     
                           17.
                        
                        
                           Stanislav Evgenievitch DYCHKO
                        
                        
                           Станислав Евгеньевич Дычко
                           (v ruštine)
                        
                        
                           Funkcia(-e): žoldnier Wagnerovej skupiny
                           Dátum narodenia: 1990
                           Štátna príslušnosť: ruská
                           Pohlavie: muž
                        
                        
                           Stanislav Dyčko, bývalý zamestnanec stavropoľskej polície, je žoldnier Wagnerovej skupiny.
                           Spolu s ďalšími tromi žoldniermi Wagnerovej skupiny sa v júni 2017 podieľal na umučení sýrskeho dezertéra na smrť v provincii Homs v Sýrii.
                           Je preto zodpovedný za závažné porušovanie ľudských práv v Sýrii.
                        
                        
                           13. 12. 2021
                        
                     
                           18.
                        
                        
                           Valery (Valeriy) Nikolaevich ZAKHAROV
                        
                        
                           Валерий Николаевич Захаров
                           (v ruštine)
                        
                        
                           Funkcia(-e): bezpečnostný poradca prezidenta Stredoafrickej republiky
                           Identifikačné číslo v rámci Wagnerovej skupiny: M-5658
                           Dátum narodenia: 12. 1. 1970
                           Miesto narodenia: Leningrad, bývalá Ruská SSR (v súčasnosti Ruská federácia)
                           Štátna príslušnosť: ruská
                           Pohlavie: muž
                        
                        
                           Valerij Zacharov, bývalý člen ruskej štátnej bezpečnosti (FSB), je bezpečnostným poradcom prezidenta Stredoafrickej republiky. Je kľúčovým predstaviteľom velenia Wagnerovej skupiny a udržiava úzke vzťahy s ruskými orgánmi.
                           Z titulu svojej vplyvnej funkcie v rámci Wagnerovej skupiny je zodpovedný za závažné porušovanie ľudských práv, ktorého sa táto skupina dopúšťa v Stredoafrickej republike a ktoré zahŕňa mimosúdne popravy, popravy bez riadneho konania alebo svojvoľné popravy a zabíjanie.
                           To zahŕňa vraždu troch ruských novinárov v roku 2018, za ktorých bezpečnosť zodpovedal Valerij Zacharov.
                        
                        
                           13. 12. 2021“
                        
                     
            
               2.   
               Do zoznamu právnických osôb, subjektov a orgánov uvedeného v časti B („Právnické osoby, subjekty a orgány“) v prílohe k rozhodnutiu (SZBP) 2020/1999 sa dopĺňa tento záznam:
               
                            
                        
                        
                           Názvy
                           (Prepis do latinského písma)
                        
                        
                           Názvy
                        
                        
                           Identifikačné údaje
                        
                        
                           Odôvodnenie zaradenia na zoznam
                        
                        
                           Dátum zaradenia na zoznam
                        
                     
                           „5.
                        
                        
                           Wagnerova skupina alias Vagnerova skupina
                        
                        
                           Группа Вагнера
                           (v ruštine)
                        
                        
                            
                        
                        
                           Wagnerova skupina je súkromný vojenský subjekt bez právnej subjektivity pochádzajúci z Ruska, ktorý bol založený v roku 2014 ako nástupnícka organizácia Slovanského zboru. Vedie ju Dmitrij Utkin a financuje ju Jevgenij Prigožin. Wagnerova skupina financuje a vykonáva svoju činnosť prostredníctvom zriaďovania miestnych subjektov a s podporou miestnych samospráv.
                           Wagnerova skupina je zodpovedná za závažné porušovanie ľudských práv na Ukrajine, v Sýrii, Líbyi, Stredoafrickej republike, Sudáne a Mozambiku, ktoré zahŕňa mučenie a mimosúdne popravy, popravy bez riadneho konania alebo svojvoľné popravy a zabíjanie.
                        
                        
                           13. 12. 2021“